Søren Pape Poulsen

Søren Pape Poulsen (1971–2024) var en dansk politiker. Han var Danmarks justisminister fra 2016 til 2019 og leder for Det Konservative Folkeparti fra 2014 til han fikk en hjerneblødning under et møte i partiets hovedstyre den 1. mars 2024 og døde dagen etter.

Liv og virke
 Bakgrunn
Søren Pape Poulsen ble adoptert som spedbarn av det barnløse paret Svend og Ruth Poulsen. Han vokste opp på en gård i Bjerringbro utenfor Viborg i Jylland.

Politikk
Søren Pape Poulsen meldte seg inn i Konservativ Ungdom i 1987.

Han gikk handelsskole i Silkeborg og gikk i lære som speditør ved hjørnesteinsbedriften på hjemstedet, Grundfos. Han var også ansatt ved Konservativ Ungdoms kontor på Frederiksberg i ett år. Han begynte på lærerseminaret i Ribe, uten å fullføre, og arbeidet som lærer og ungdomsskoleinspektør i Bjerringbro kommune. Etter kommunereformen i 2007, da Bjerringbro ble slått sammen med Viborg, ble han avdelingsleder ved Viborg ungdomsskole. Han fikk permisjon for å arbeide som lærer på deltid i tillegg til kommunalpolitiske verv.

Han hadde et kristent livssyn og satt to perioder som formann i det lokale menighetsrådet.

Etter valget i 2009 inngikk Det Konservative Folkeparti et valgteknisk samarbeid med Socialdemokratiet, Socialistisk Folkeparti og Dansk Folkeparti, der Poulsen ble valgt til borgermester, i Viborg kommune. Han ble den første konservative borgermesteren i det som hadde vært en sosialdemokratisk bastion. Poulsen ble gjenvalgt i 2013.

Han overtok som politisk leder for Det Konservative Folkeparti i august 2014, til tross for at han ikke var medlem av Folketinget. Han overtok som partiformann på et ekstraordinært landsmøte i september. Etter å tiltrådt som partiformann, ble Poulsen nominert til Folketinget fra Vestjyllands storkrets. Etter valget ble han formann i den konservative folketingsgruppen.

Søren Pape Poulsen var Danmarks justisminister fra 2016 til 2019.

 Referanser 

 Eksterne lenker 




Kategori:Danske justisministre
Kategori:Det Konservative Folkeparti-ministre
Kategori:Folketingsmedlemmer fra Det Konservative Folkeparti
Kategori:Borgermestre fra Det Konservative Folkeparti
Kategori:Danske partiledere
Kategori:Danske pedagoger
Kategori:Danske forretningsfolk
Kategori:Personer fra Bjerringbro